|  |  |
| --- | --- |
| Helse- og omsorgsdepartementet |  |
|   |  |
| Postboks 8011 |  |
| 0031 Oslo  |  |
|  | Vår fil: B22-AA Avvikling av godkjenningsmodell for fritt behandlingsvalg |
|  | Vårt Arkiv: Interessepol/høringer 22 |
|  | Saksbehandler: Arnfinn Aarnes |

 Oslo 24. mai 2022

**Endringer i pasient- og brukerrettighetsloven og spesialisthelsetjenesteloven (Avvikling av godkjenningsordningen i fritt behandlingsvalg)**

FFO viser til overnevnte høringsnotat og vil her komme med noen merknader til høringsforslaget.

**Innledning**

I forbindelse med at forslaget om innføring av fritt behandlingsvalg var på høring 2015 uttrykte FFO en skepsis til forslaget. Vi mente den gang at den offentlige helsetjenesten kunne svekkes og stå i fare for å miste helsepersonell til private leverandører.

Målene for fritt behandlingsvalg var å redusere ventetidene, øke valgfrihetene for pasientene og stimulere de offentlig sykehusene til å bli mer effektive. Evalueringen av fritt behandlingsvalg viser at ordningen har bidratt til økt valgfrihet for noen pasienter, men at dette har en tydelig sosioøkonomisk forklaring. Det vil si at de med høy sosioøkonomisk status i større grad benyttet seg av fritt behandlingsvalg enn de med lavere sosioøkonomisk status. Dette indikerer at det relativt sett har vært få som har benyttet seg av ordningen, noe også tallene viser. Ordningen har ikke bidratt til å redusere ventetidene i spesialisthelsetjenesten og heller ikke stimulert de offentlige sykehusene til å bli mer effektive. Hensynet til konsekvenser for den totale kapasiteten i helsetjenesten og geografisk fordeling av helsetjenester og tilgang på helsepersonell er også vektig argumenter for å avvikle ordningen med fritt behandlingsvalg. FFO mener at når fritt behandlingsvalg heller ikke har oppnådd målene som var satt for ordningen, noe som etter FFOs mening taler for at ordningen bør avvikles.

**Leverandører av tjenester som ikke ytes i den offentlige helsetjenesten**

En avvikling av fritt behandlingsvalg innebærer at private leverandører ikke lenger får godkjenning for å levere spesialisthelsetjenester som staten finansierer. Dette innbefatter også private institusjoner som leverer spesialisthelsetjenester som ikke den offentlige spesialisthelsetjenesten leverer. Et eksempel er Barnas fysioterapisenter i Bergen som yter særdeles viktige tjenester for barn med funksjonshemminger. Godkjenningen for Barnas Rehabiliteringssenter gjelder rehabilitering og intensiv habilitering av barn til og med 16 år med vesentlig nedsatt funksjonsevne som skyldes medfødt eller tidlig ervervet hjerneskade. Ingen andre steder i landet tilbyr tilsvarende tjenester. For dette senteret så er muligheten for drift lagt opp etter fritt behandlingsvalg, og er etter det vi kjenner til, er helt avhengig av finansiering for å opprettholde driften.

Når fritt behandlingsvalg avvikles må det samtidig sikres at spesialiserte tjenester som ikke leveres av den offentlige helsetjenesten, og som er av vital viktighet for enkelte pasientgrupper sikres videre drift gjennom avtaler med regionale helseforetak. Dette må være forutsetning når fritt behandlingsvalg avvikles.

**Overgangsordning**

FFO mener det viktig at det legges opp til en overgangsordning som sikrer pasienter som er i et behandlingsforløp hos en aktør som har inngått avtale om fritt behandlingsvalg. Dette for å sikre nødvendig konunitet i behandlingen. Dette gjør at pasienten slipper å bytte til et offentlig sykehus midt i behandlingsforløpet som kan være uheldig. Vi forstår at det settes en grense for hvor lenge denne overgangstiden er, og for FFO syntes 6 måneder som departementet foreslår, å være rimelig.

**Forutsigbarhet**

FFO støtter forslaget om at de godkjente private virksomhetene skal kunne yte helsehjelp mot betaling fra staten fram til de foreslåtte lovendringene trer i kraft. Dette gir en nødvendig forutsigbarhet både for virksomhetene og for pasientene som er i et behandlingsforløp.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder generalsekretær